b'\n_START_ARTICLE_\nPape\xc5\xbe Janez XV.\n_START_SECTION_\n\xc5\xbdivljenjepis\n_START_PARAGRAPH_\nJanez XV.  (latinsko Joannes Quintus Decimus) je po seznamu pape\xc5\xbeev 137., v Mra\xc4\x8dnem stoletju pa 31. pape\xc5\xbe.\n_START_SECTION_\nMladost in cerkveni vzpon\n_START_PARAGRAPH_\nBil je sin rimskega prezbiterja Leona. V sorodstvu je bil z mnogimi odli\xc4\x8dnimi rimskimi plemi\xc5\xa1kimi dru\xc5\xbeinami.  Izhaja iz rimske \xc4\x8detrti Gallina Alba. Postal je kardinal-duhovnik pri San Vitale. Letopis Martina Opavskega ga opisuje kot izredno izobra\xc5\xbeenega mo\xc5\xbea, ki je napisal \xc5\xa1tevilne knjige.\n_START_SECTION_\nVolitve z mra\xc4\x8dnim ozadjem\n_START_PARAGRAPH_\nPo nasilni smrti Janeza XIV. (983-984) se je usidral z nasiljem in strahovlado Bonifacij VII., tisti kardinal Francone di Ferruccio torej, ki je \xc5\xbee pod Benediktom VII. posku\xc5\xa1al zasesti pape\xc5\xa1ki prestol. Bonifacij je ostal gospodar Rima vse do 20. julija 985, ko je nenadoma umrl, verjetno kot \xc5\xbertev zarote. \xc5\xa0ele sedaj so mogli izvoliti novega pape\xc5\xbea v mesecu avgustu. _NEWLINE__NEWLINE_Nekateri viri menijo, da je bil izvoljen po milosti Krescencija.  Drugi pa nasprotno trdijo (Gregorovius, Rendina), da Janez XV. izhaja iz dru\xc5\xbeine, ki ni bila naklonjena Krescencijem in da je torej bil izvoljen s podporo cesarske stranke, ki je bila mo\xc4\x8dna kljub mladoletnosti cesarja Otona III.; Janezova dru\xc5\xbeina je bila celo sovra\xc5\xbeno razpolo\xc5\xbeena do Krescencijev, \xc4\x8deprav je imel v Rimu vso oblast; do pape\xc5\xbea se je vsaj od za\xc4\x8detka pokazal dokaj strpnega.\n_START_SECTION_\nNaklonjen Clunyju\n_START_PARAGRAPH_\nJanez XV. je veljal za razgledanega mo\xc5\xbea, naklonjenega clunyjski reformi, vendar se je Rimljanom zameril zaradi prehudega pohlepa in preve\xc4\x8d o\xc4\x8ditne naklonjenosti svojim sorodnikom. Kmalu je pri\xc5\xa1el v spor z gospodovalnim Krescencijem II., zapustil Rim in na pomo\xc4\x8d poklical Otona III. (983-1002). V strahu pred Otonovo vojsko se je Krescencij spravil s pape\xc5\xbeem in ga poklical nazaj v Rim. \xc5\xa0e pred Otonovim prihodom je Janez XV. 1. aprila 996 umrl.\n_START_SECTION_\nBri\xc5\xbeinski spomeniki\n_START_PARAGRAPH_\nPribli\xc5\xbeno v \xc4\x8dasu vladanja Janeza XV. so nastali bri\xc5\xbeinski spomeniki, najstarej\xc5\xa1e ohranjeno slovensko pisano besedilo, ki odpira pogled v prvotno obdobje kr\xc5\xa1\xc4\x8danstva med Slovenci in se sestojijo iz treh zapisov. Njihov prepis je bil izro\xc4\x8den slovesno ob prvem vseslovenskem romanju v Rim Janezu Pavlu II.. Slovenija je tedaj obhajala 1000-letnico Bri\xc5\xbeinskih spomenikov, najstarej\xc5\xa1ega slovenskega verskega in kulturnega dokumenta, ki je prvo katehetsko-liturgi\xc4\x8dno besedilo v slovenskem jeziku.\n_START_SECTION_\nSmrt\n_START_PARAGRAPH_\nUmrl je po desetih letih in sedmih mesecih vladanja nenadne smrti za vro\xc4\x8dino v Rimu, 1. aprila 996.'